La uniche consolazion e je chê che – cuntune vision che o podaressin clamâle internazionalitarie – e à vinçût une scuadre sarde, là che al zuie ancje un furlan, Simone Padoin. Magari cussì la trasfierte dal Udin a Casteddu/Cagliari no va inte maniere che si spietavisi. I blancs e neris di Delneri a zuin ancje avonde ben, ma a fasin masse erorats sei in atac che in difese e ae fin ju pain ducj: i goi mangjâts e lis amnesiis difensivis. Cussì e finìs doi a un a pro dai parons di cjase che, cuntune formazion di emergjence, a rivin a puartâ a cjase trê ponts impuartants e a gjavâsi vie il fastidi des ultimis dôs partidis pierdudis une daûr di chê altre.
L’Udin al partìs ben. Al cjape sù il tamon dal zûc, al fâs zirâ la bale, al ocupe il cjamp e i lasse pôc ce fâ ai sarts. A passin i minûts però la superioritât tatiche dai blancs e neris no prodûs alc e ce, par merit di Storari ma soredut pe scjarse incisivitât dal atac. Cussì, dopo passe mieze ore di zûc cun pocjis emozions al rive il gol dal Cagliari che al vuadagne un rigôr cun Farias e lu trasforme. L’Udin, che sul imprin al veve rivât a tirât in puarte cun Fofana e po al veve straçât un pâr di ocasions cun Zapata, al torne a jessi pericolôs cun Widmer, ancje se Storari i met un blec cul pît. E fintremai ae polse nol sucêt plui nuie.
Tal secont timp i prins atacs a son chei dai parons di cjase, che cun Farias no rivin a cjatâ il secont gol. L’Udin al reagjìs e dopo di une prime conclusion di Thereau fermade di Alves al rive il gol di Fofana.
Sul un a un i blancs e neris a frachis sul aceleradôr. La partide e cjape sù un bon ritmi, che però al ven patît de bande de difese de scuadre di balon furlane che suntun cross di isla de bande a man drete si fâs cjatâ fûr pues e Sau si cjate di bessôl tes cundizions di bati Karnezis cuntun colp di tac.
Delneri al clame fûr Matos e Zapata e al met dentri Perica e Peñaranda e la scuadre e vuadagne fuarce ofensive, ma Storari al pare dut e intun pâr di ocasions lu judin ancje i pâi de sô puarte.
Lunis ai 5 di Dicembar l’Udin al zuiarà in cjase cuintri dal Bologna.
Al covente sgarfâ une vore di plui.
fur_Latn fur_Latn fur_Latn fur_Latn fur_Latn fur_Latn fur_Latn